
Leisti skelbti Šiaulių miesto savivaldybei nuosavybės teise priklausančių 68 vnt. autobusų stotelių stoginių, skirtų keleiviams laukti autobusų, su vitrina išorinei reklamai viešą nuomos konkursą. 

Sprendimo projektas parengtas vadovaujantis Lietuvos Respublikos vietos savivaldos įstatymu, Lietuvos Respublikos reklamos, įstatymu, Šiaulių miesto savivaldybės tarybos 2022 m. spalio 6 d. sprendimu Nr. T-376 „Dėl Šiaulių miesto savivaldybei nuosavybės teise priklausančio ir patikėjimo teise valdomo ilgalaikio materialiojo turto nuomos tvarkos aprašo patvirtinimo“ patvirtintu Šiaulių miesto savivaldybei nuosavybės teise priklausančio ir patikėjimo teise valdomo turto nuomos tvarkos aprašu, Negyvenamųjų pastatų, patalpų ir statinių skirstymo komisijos pasiūlymu. 
Šiaulių mieste yra 68 vnt. autobusų stotelių stoginių skirtų keleiviams laukti autobusų su vitrina išorinei reklamai (toliau - autobusų stotelių stoginės). Siūloma skelbti šių 68 autobusų stotelių stoginių viešą nuomos konkursą. Reklama autobusų stotelių stoginėse bus talpinama autobusų stotelių stoginių vitrinose, kurios priklausomai nuo autobusų stotelių stoginių techninės specifikacijos gali būti vienpusės arba dvipusės. 2023 m. gruodžio 21 d. įvykusio Negyvenamųjų pastatų, patalpų ir statinių skirstymo komisijos posėdžio metu nutarta, jog pradinė autobusų stotelių stoginės reklaminės vitrinos 1 kv. m. kaina yra 1 Eur metams. Kadangi nuomojamos 68 vnt. stoginių, kurių bendras reklamos plotas yra 208,80 kv. m. tai visų išnuomojamų stoginių siūloma bendra pradinė nuomos kaina 1 metams būtų 208,80 Eur. Autobusų stotelių stoginės dalijamos į du paketus 33 vnt. ir 35vnt. 
Nuomininkas, laimėjęs konkursą, turės gauti leidimą įrengti išorinę reklamą. Vadovaujantis Šiaulių miesto savivaldybės tarybos 2015 m. gruodžio 28 d. sprendimu Nr. T-362 „Dėl vietinės rinkliavos už leidimo įrengti išorinę reklamą Šiaulių miesto savivaldybės teritorijoje išdavimą nuostatų patvirtinimo“ patvirtintais vietinės rinkliavos už leidimo įrengti išorinę reklamą Šiaulių miesto savivaldybės teritorijoje išdavimą nuostatais, vietinė rinkliava už leidimą įrengti išorinę reklamą vienoje autobusų stotelių stoginės vienpusėje vitrinoje sudarytų 27 EUR per metus. 
Sprendimo projekto 1 punktu siūloma leisti skelbti Šiaulių miesto savivaldybei nuosavybės teise priklausančių 68 vnt. autobusų stotelių stoginių, skirtų keleiviams laukti autobusų, su vitrina išorinei reklamai viešą nuomos konkursą. Pradinė bendra nuomos kaina (už 68 vnt.) 1 metams – 208,80 Eur. Nuomos terminas 3 metai. Paskirtis – autobusų keleivių (nemokamo) laukimo stotelė su galimybe Lietuvos Respublikos teisės aktuose nustatyta tvarka įrengti išorinę reklamą. Nuomininkas už leidimą įrengti išorinę reklamą turi sumokėti vietinės rinkliavos mokestį ir laikytis kitų Lietuvos Respublikos teisės aktuose nustatytų reikalavimų išorinei reklamai įrengti.
Numatomos naujo teisinio reglamentavimo nuostatos. 
Naujos teisinio reguliavimo nuostatos nenumatomos.
Priėmus sprendimą, galimos pasekmės (tiek teigiamos, tiek neigiamos).
Priėmus sprendimą neigiamų pasekmių nenumatoma. Teigiamos pasekmės – bus sudarytos sąlygos skelbti viešąjį autobusų stotelių stoginių nuomos konkursą, įvykus konkursui bus gaunamos nuomos pajamos už autobusų stotelių stoginių nuomą ir vietinės rinkliavos pajamos už leidimą išorinei reklamai įrengti. Šios pajamos bus pervedamos į savivaldybės biudžetą.

Priėmus sprendimą, teisės aktai nekeičiami ir nepripažįstami negaliojančiais.

Sprendimo įgyvendinimui reikalingų priimti papildomų teisės aktų nenumatoma.

Savivaldybės biudžeto lėšų sprendimo įgyvendinimui nereikės. 

Sprendimą inicijuoja Šiaulių miesto savivaldybės meras. Sprendimo projektą parengė Šiaulių miesto savivaldybės administracijos Turto valdymo skyrius. Tiesioginis rengėjas – Turto valdymo skyriaus vyr. specialistas Deimantas Pučinskis, tel. 59 62 85.

Numatomo teisinio reguliavimo poveikio vertinimas neatliekamas, nes sprendimo projektu nėra numatoma reglamentuoti iki tol nereglamentuotus santykius ar iš esmės keisti teisinį reguliavimą. 

